Alkonyati Istentisztelet
Pünkösd utáni 9. vasárnap – 2026. július 26. – Szent Panteleimon ingyenes orvos nagyvértanú
Szokásos kezdet
Áldott a mi Istenünk, öröktől fogva, most és mindenkor és örökkön örökké!
Amen.
Dicsőség néked, Istenünk, dicsőség néked!
Mennyei Király, Vigasztaló, igazságnak Lelke, ki mindenütt jelen vagy és mindeneket betöltesz, minden jónak kútfeje és az életnek megadója, jöjj el, és lakozzál mibennünk, és tisztíts meg minket minden szennytől, és üdvözítsd, Jóságos, a mi lelkünket!
Szent Isten, szent Erős, szent Halhatatlan irgalmazz nekünk! (Háromszor) 
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Szentháromság, könyörülj rajtunk! Urunk, tisztíts meg bűneinktől! Uralkodó, bocsásd meg vétkezéseinket! Szent, tekintsd és gyógyítsd meg betegségeinket a te nevedért!
Uram, irgalmazz! Uram, irgalmazz! Uram, irgalmazz!
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket add meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek; és ne vigy minket kísértésbe, de szabadíts meg a gonosztól!
Mert tied az ország, a hatalom és a dicsőség, Atya és Fiú és Szentlélek, most és mindenkor és örökkön örökké!
Amen.
Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz!
Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz! Uram, irgalmazz!
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Jertek imádjuk a mi királyunkat és Istenünket!
Jertek imádjuk Krisztust, a mi királyunkat és Istenünket!
Jertek boruljunk le és imádjuk magát Jézus Krisztust, a mi királyunkat, Urunkat és Istenünket!
103. zsoltár
Áldjad én lelkem az Urat, / Uram Istenem! fölötte fölséges vagy, dicsőségbe és ékességbe öltöztél, - világossággal, mint köntössel körül vagy öltve, / kiterjesztvén az eget, mint sátorfödelet; - ki befödöd vizekkel annak felső részeit, / ki a felhőt szekereddé teszed, ki a szelek szárnyain jársz; - ki angyalaidat szélvésszé teszed, / és szolgáidat égető tűzzé; - ki a földet állandóságra alapítottad, / hogy nem fog ingadozni örökkön örökké. - A vízmélység öltözet gyanánt födte azt; / a hegyeken vizek állottak. - A te feddésed elől elfutottak; / mennydörgésed szavától megijedtek. - A hegyek fölemelkedtek, a völgyek alászállottak / azon helyre, melyet nekik alapítottál. - Határt vontál, melyet nem fognak átlépni, / s nem térnek vissza a földet elborítani. - Ki forrásokat fakasztasz a völgyekben, / a hegyek között folynak a vizek. - Iszik azokból minden mezei vad; / azok után lihegnek szomjúságukban a vadszamarak. - Azok mellett lakoznak az égi madarak; / a kősziklák közül szózatot adnak. - Ki megöntözöd a hegyeket onnan felől; / a te műveid gyümölcséből megelégíttetik a föld. - Ki szénát teremtesz a barmoknak, / és veteményt az emberek szolgálatára, - hogy kenyeret termessz a földből, / és bor vidámítsa föl az ember szívét; - hogy olajjal derítse föl orcáját, / és a kenyér erősítse meg az ember szívét. - Jóllaknak a mező fái, és a Libanon cédrusai; / melyeket ültetett. - Ott fészkelnek a madarak, / a gólya háza fő azok között. - A magas hegy a szarvasok, / a kőszikla a sündisznók menedéke. - A holdat időmértékül teremté; / a nap tudja lenyugvását. - Sötétséget parancsolsz és éj van, / mely alatt mind kimennek az erdei vadak, - az oroszlán ordító kölykei, / hogy ragadozzanak, és az Istentől magoknak eledelt keressenek.  - Fölkel a nap és összegyűlnek, / és hajlékaikba helyezkednek. - Kimegy az ember munkájára / és dolgára napestig. - Mely igen fölségesek a te műveid, Uram! / mindeneket bölcsességgel cselekedtél; mi a földet betölti, mind a te jószágod. - Ez a nagy és tágas öblű tenger, ott az úszók, melyeknek száma nincs, / a kicsiny állatok a nagyokkal; - Ott járnak a hajók, / a cethal, melyet alkottál, hogy játsszék abban. - Mindnyájan tőled várják, / hogy eledelt adj nekik idejében. - Te adván nekik, gyűjtenek; / fölnyitván kezedet, minden betelik jóval. - De ha elfordítod arcodat, megrémülnek; / ha elveszed lélegzetüket, elfogynak és a porba visszatérnek. - Beléjük bocsátván leheletedet, fölélednek; / és megújítod a föld színét. - Legyen az Úré a dicsőség mindörökké. / Az Úr örülni fog alkotmányaiban; - ki letekint a földre, és megrendíti azt; / ki a hegyeket megérinti és füstölögnek. - Énekelni fogok az Úrnak életemben, / dicséretet mondok az én Istenemnek, valamíg leszek. - Legyen kellemes neki az én beszédem; / én pedig az Úrban fogok gyönyörködni. - Fogyjanak el a bűnösök a földről és a gonoszok, úgy, hogy ne legyenek; / áldjad én lelkem az Urat.
Dicsőség az Atyának és Fiúnak és Szentléleknek, most és mindenkor és örökkön örökké! Amen 
Alleluja, Alleluja, Alleluja, dicsőség néked, Isten. (Kétszer recitálva, harmadszor énekelve)
Békesség ekténia
Békességben könyörögjünk az Úrhoz!
Uram, irgalmazz!
A mennyei békéért és lelkünk üdvösségéért könyörögjünk az Úrhoz!
Uram, irgalmazz!
Az egész világ békességéért, Isten szentegyházainak jólétéért és mindnyájunk egyesítéséért könyörögjünk az Úrhoz!
Uram, irgalmazz!
Ezen szent hajlékért s mindazokért, kik ide hittel, buzgósággal és istenfélelemmel járnak, könyörögjünk az Úrhoz!
Uram, irgalmazz!
[bookmark: OLE_LINK1][bookmark: OLE_LINK2][bookmark: OLE_LINK3][bookmark: OLE_LINK4]Szentséges főpásztorunk, N. római pápáért, Istenszerető N. (érsek-) metropolitánkért (és N. püspökünkért), a tisztes áldozópapságért, a Krisztus-szerinti segédlő papságért, az egész egyházi rendért és a népért könyörögjünk az Úrhoz!
Uram, irgalmazz!
Ezen városért (községért), minden városért, községért és vidékért, s az azokban lakó hívekért könyörögjünk az Úrhoz!
Uram, irgalmazz!
A levegőnek kedvező mérsékletéért, a föld terményeinek bőségéért és békességes időkért könyörögjünk az Úrhoz!
Uram, irgalmazz!
A hajózókért, utazókért, betegekért, fáradozókért, foglyokért s ezek szabadulásáért könyörögjünk az Úrhoz!
Uram, irgalmazz!
Hogy mentsen meg minket minden aggódástól, haragtól és szükségtől, könyörögjünk az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert téged illet minden dicsőség, tisztelet és imádás, Atya és Fiú és Szentlélek, most és mindenkor és örökkön örökké.
Amen.
Boldog ember…
Uram, tehozzád
4. hang
Uram, tehozzád kiáltok, / hallgass meg engem; / figyelmezz imádságom hangjára, / midőn tehozzád kiáltok; /’ hallgass meg engem, Uram!
Igazodjék fel az én imádságom, / mint a tömjénfüst a te színed elé; / kezeimnek fölemelése / esti áldozat gyanánt. /’ Hallgass meg engem, Uram!
4. hang. Minta: Minekelőtte felülről... (Ménea)
Méltán hívnak Panteleimónnak, hiszen midőn mindenkihez szeretettel fordultál, / a lelkeket gondoztad, a testi betegségeket meggyógyítottad, / akkor neved jelentését bőségesen igazoltad, / és megtaláltad erényességed viszonzását, / vagyis buzgóságod jutalmát, / ó, koszorús vértanú, Istenünk legyőzhetetlen vitéze! // Esedezzél hozzá, /’ hogy világosítsa meg és üdvözítse a mi lelkünket! (Kétszer)
Gyógyítások ajándékát kaptad. / Midőn a vallásosságot mindennek elébe helyezted, / s édesanyád vallásosságát tartottad szemed előtt, / atyád pogányságát pedig meggyűlölted, / akkor isteni megvilágosítóddá lett a világosság mélysége, / az Isten bőkezű, világosságot árasztó Igéje, / aki isteni előrelátásával látta, / hogy te a te fényességedet / buzgó viselkedéseddel // mindenkire kiárasztod, /’ bölcs Panteleimón. (Kétszer)
Az Üdvözítő anyagtalan forrásaiból / mindenkor szent gyógyítások ajándékát merítetted, / ezt a kegyelmet bőségesen fölhasználtad, / és kiárasztottad a hozzád folyamodókra, végtelenül boldog! / Isten kegyelmével világosítsd meg mindazokat, / kik a te dicsőséges, fölöttébb szent / és ragyogó magasztalásodat híven végzik, / Isten lelkületét utánzó nevednek és jóságodnak megfelelően. // Esedezzél, /’ hogy minden téged magasztaló megkaphassa ezt! (Kétszer)
Dicsőség... 6. hang. Büzantiosz költeménye.
Fölragyogott ma az ingyenes orvos tiszteletreméltó emléke, / a híveket összegyűjti szellemi ünnepre, / és az ünnepkedvelők sokaságát az ünnepi magasztalásra buzdítja. / Itt van a csodatevő orvos, Panteleimón, a szilárd bajnok, / hogy mindenki betegségét meggyógyítsa, / és az Úrhoz könyörög szüntelenül /’ a mi lelkünk üdvösségéért.
Most és… 6. hang Nagy dogmatikon (193. oldal)
Ó, ki ne áldana téged tisztaságos Szűz, / ki ne magasztalná a te legtisztább szülésedet? / Mert az Atyától öröktől fogva kisugárzott egyszülött Fiú / felfoghatatlan módon megtestesülvén tőled született, / ki isteni természetét megtartván / egyszersmind emberi természetet is viselt, / kit nem megosztott két személynek vallunk, / hanem egymással össze nem folyó két természet Urának ismerünk, / Őt imádd, tiszta boldogságos Szűz, /’ hogy könyörüljön a mi lelkünkön.
Enyhe világossága
Bölcsesség igazhívők!
Enyhe világossága, / a szent és boldog, / és halhatatlan / mennyei Atya isteni dicsőségének, / Jézus Krisztus! / Eljövén a Napnak lenyugvásához / és látván az esteli fényt; / áldjuk az Atyát / s a Fiút, és a Szentlélek Istent! / Mert te méltó vagy, / hogy minden időben, / szent hangon énekeljünk tenéked, / Isten fia, / ki éltet adsz a világnak; /’ miért is ez a világ dicsőít téged.
Figyelmezzünk! Békesség † mindnyájatoknak! Bölcsesség, figyelmezzünk!
Prokimen: Íme, most áldjátok az Urat, / ti az Úr minden szolgái. (Zsolt 133,1)
Vers: Kik az Úr házában állotok, a mi Istenünk házának tornácaiban.
Olvasmányok
Izaiás próféta jövendölésének olvasása (43,9-14):
Ezt mondja az Úr: Egybegyűltek a nemzetek mindnyájan, és majd egybegyűlnek körükből azok fejedelmei is. Ki hirdeti ki ezeket közülük, és ugyan ki adja tudtukra a rég volt dolgokat? Hozzák elő tanúikat, hogy bizonyítsák igazukat, s így aki hallgatja őket, elmondhassa: igazuk van! Legyetek nékem tanúim – mondja az Úr, az Isten – és én magam tanú vagyok, és a szolgám, akit kiválasztottam, hogy megtudjátok és elhiggyétek és megértsétek, hogy én vagyok az. Előttem nem volt más isten, és utána sem lesz. Én vagyok az Isten, és rajtam kívül nincs szabadító. Én hirdettem ki és hoztam szabadulást; szemrehányást tettem, és nem volt körötökben idegen isten. Ti vagytok nékem a tanúim, és én vagyok az Úr, az Isten. Én kezdettől fogva vagyok, és nincs, aki rimánkodásával elkerülhetné kezemet. Ugyan ki változtathatná meg azt, amit én teszek? Így szól az Úr, a ti megváltó Istenetek, Izrael Szentje.
Bölcsesség könyvének olvasása (3,1-9):
Az igazak lelke Isten kezében van, és gyötrelem már nem éri őket. Az esztelenek szemében úgy látszott, hogy meghaltak, és elhunytuk balsorsnak tűnt, tőlünk való elköltözésük pedig megsemmisülésnek; ők azonban békességben vannak! Ha az emberek szemében kínt szenvedtek is, reményük halhatatlansággal teljes: azután, hogy némi kínt elszenvedtek, nagy javakban van részük, mert Isten próbára tette és magához méltóknak találta őket. Megvizsgálta őket, mint az aranyat a kohóban, s mint egészen elégő áldozatot fogadta el őket. Látogatásuk idején pedig az igazak felragyognak, és olyanok lesznek, mint a szikra, mely a nádasban tovaharapódzik. Nemzetek fölött ítélkeznek majd és népeken uralkodnak, s az Úr lesz a királyuk örökké. Akik őbenne bíznak, akkor majd megértik az igazságot, és a hűségesek kitartanak mellette szeretetben, mert kegyelem és irgalom vár az Úr szentjeire, és látogatása az ő választottjaira.
Bölcsesség könyvének olvasása (5,15-6,3):
Az igazak örökké élnek, és az Úrnál van jutalmuk, és a Magasságbeli gondjukat viseli. Így nyerik el a dicsőséges országot és a szépséges koronát az Úr kezéből, mert ő jobbjával betakarja, és karjával megvédi őket. Fegyverzetül felölti haragos indulatát, és fölfegyverezi a teremtést az ellenség megtorlására. Felölti mellvértnek az igazságosságot, és sisakként a színlelés nélkül hozott igaz ítéletet teszi fel. Győzhetetlen pajzsul a szentséget ölti magára, és karddá élesíti a bősz haragot. Vele együtt a világ is harcba száll az esztelenek ellen. Elröppennek a villámok jól irányzott nyilai, amelyek a felhőből, mint jól megfeszített íjból szállnak, és biztos célba szöknek. Parittyáiból haragos jégzápor zúdul, felzúdul ellenük a tenger vize, s a folyók árjai háborogva elöntik őket. Hatalmas vihar kel fel ellenük, és forgószél módjára széthányja őket. Így törvénytelen életük pusztává teszi az egész földet, s a gonoszság felforgatja az uralkodók trónját. — Halljátok tehát ezt királyok, és szívleljétek meg! Okuljatok, akik a föld határait kormányozzátok! Figyeljetek föl ti, akik a sokaságon uralkodtok, és büszkék vagytok a népek nagy számára! Mert az Úrtól vettétek a hatalmat, és a Fölségestől az uralmat.
Ekténia
Mondjuk mindnyájan, teljes lelkünkből és teljes elménkből, mondjuk!
Uram, irgalmazz!
Mindenható Urunk, atyáinknak Istene, kérünk téged, hallgass meg minket és könyörülj!
Uram, irgalmazz!
Könyörülj rajtunk, Isten, a te nagy irgalmasságod szerint, kérünk téged, hallgass meg minket és könyörülj!
Uram, irgalmazz! Uram, irgalmazz! Uram, irgalmazz!
Könyörögjünk még szentséges főpásztorunk, N. római pápáért, Istenszerető N. (érsek-) metropolitánkért (és N. püspökünkért), lelkiatyáinkért s Krisztusban minden atyánkfiáért!
Uram, irgalmazz! Uram, irgalmazz! Uram, irgalmazz!
Könyörögjünk még az itt jelenlévő s tőled nagy és bő kegyelmeket váró népért, a mi jótevőinkért és minden igazhitű keresztényért!
Uram, irgalmazz! Uram, irgalmazz! Uram, irgalmazz!
Mert irgalmas és emberszerető Isten vagy, és téged dicsőítünk, Atya és Fiú és Szentlélek, most és mindenkor s örökkön örökké.
Amen.
Add Urunk
4. hang; dallama: Elcsodálkozott József
Add Urunk, hogy ez estén / minden bűntől megőrizzük magunkat. / Áldott vagy te, Urunk, atyáinknak Istene; / dicséretes és dicsőséges a te neved mindörökké. Amen. / Legyen, Uram, a te kegyelmed rajtunk, / amint tebenned bíztunk. / Áldott vagy te, Urunk, / taníts meg minket a te igazságaidra. / Áldott vagy te, Uralkodó, / oktass bennünket a te igazságaidra. / Áldott vagy te, Szent, / világosíts meg minket a te igazságaiddal. / Uram, a te kegyelmed örökké, / kezeid munkáit meg ne vesd. / Téged illet a dicséret, / téged illet az ének. / Téged illet a dicsőség, / Atya és Fiú és Szentlélek, / most és mindenkor /’ és örökkön örökké. Amen.
Teljesítsük esti könyörgésünket az Úrhoz!
Uram, irgalmazz!
Oltalmazz, ments meg, könyörülj és őrizz meg minket, Isten, a te kegyelmeddel!
Uram, irgalmazz!
Hogy ezen egész estét tökéletesen, szentül, békességben és vétek nélkül töltsük el, kérjük az Úrtól!
Add meg, Uram!
A békesség angyalát, a hűséges vezetőt, lelkünk és testünk őrzőjét kérjük az Úrtól!
Add meg, Uram!
Bűneink és vétségeink bocsánatát és elengedését kérjük az Úrtól!
Add meg, Uram!
Jókat és hasznosakat lelkünknek és a világnak békességet kérjünk az Úrtól!
Add meg, Uram!
Hogy életünknek hátralevő részét békében és bűnbánatban töltsük, kérjük az Úrtól!
Add meg, Uram!
Hogy életünket keresztény módon, gyötrelem és szégyen nélkül végezzük be, s hogy Krisztus félelmetes ítélőszéke előtt jó feleletet adjunk, kérjük az Úrtól!
Add meg, Uram!
Legszentebb, legtisztább, legáldottabb dicső királynénkat, az Istenszülő és mindenkorszűz Máriát minden szentekkel együtt említvén, önmagunkat, egymást s egész életünket Krisztus Istenünknek ajánljuk!
Néked, Uram!
Mert jóságos és emberszerető Isten vagy és téged dicsőítünk, Atya és Fiú és Szentlélek, most és mindenkor s örökkön örökké.
Amen.
Békesség mindnyájatoknak!
És a te lelkednek!
Fejeteket hajtsátok meg az Úrnak!
Néked, Uram!
Legyen áldott és dicsőített a Te országod hatalma, Atya és Fiú és Szentlélek, most és mindenkor és örökkön örökké!
Amen.
Előverses sztichirák
1. hang. Minta: A mennyei rendeknek... (Ménea)
Magasztaló énekkel ünnepeljék a vértanúkedvelők / a könyörületes Panteleimón emlékét, / mert ő könyörületességével az egyetlen irgalmast utánozta, / a kimondhatatlanul könyörületest, akitől /’ isteni kegyelmet nyert.
Elővers: Az igaz, mint a pálmafa, virágzik, növekedni fog, mint a Libanon cédrusa.
Valóságos szemlélődésnek kívánságod szerint nyert kegyelmét vizsgálgattad, / az erények gyakorlásában buzgólkodva, / melyet az igazi szemlélődéshez vezető lépcsőfoknak találtál, ó boldog, / ezáltal mindenféle betegségben szenvedőknek jótevőjévé lettél, /’ mivel az isteni orvosság kezedben Krisztus volt.
Elővers: Kik az Úr házában vannak ültetve, a mi Istenünk háza tornácaiban virágzani fognak.
Méltóképpen ki magasztalhatja a te küzdelmedet, / melyet szívesen végigküzdöttél, Panteleimón vértanú, / a kínok minden fajtáját, melyek erőtlenek voltak / a benned levő vágyakozással szemben, /’ melyet a téged megdicsőítő Krisztus után éreztél.
Dicsőség... 8. hang. Büzantiosz költeménye.
Anyád vallásosságát kedvelted, / atyád pogányságát kijavítottad, / a lelkek orvosáért harcoltál, / önmagadat orvossá képezted, / Isten kegyelmével mindkettőben sikeresen működtél, / a szenvedések megszüntetőjévé és a lelkek gyógyítójává lettél, / a küzdelmekben kitartást, / az imádságban állhatatosságot tanúsítottál, / Panteleimón, Krisztus vértanúja! / Esedezzél szüntelenül /’ a mi lelkünk üdvösségéért!
Most és... Theotokion:
Az égiek magasztalnak téged, malaszttalteljes szeplőtelen Anya, / és mi dicsőítjük a te titokteljes szülésedet. / Istenszülő, esdekeljél /’ a mi lelkünk üdvösségéért!
Most bocsásd el, Uram
Most bocsásd el, Uram, / a te szolgádat / a te igéd szerint békességben, mert látták szemeim / a tőled küldött Üdvözítőt, / kit rendeltél minden népek színe elé, világosságul a pogányoknak / megvilágosítására, /’ és dicsőségül a te népednek, Izraelnek.
Szent Isten, szent Erős, szent Halhatatlan irgalmazz nekünk! (Háromszor) 
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Szentháromság, könyörülj rajtunk! Urunk, tisztíts meg bűneinktől! Uralkodó, bocsásd meg vétkezéseinket! Szent, tekintsd és gyógyítsd meg betegségeinket a te nevedért!
Uram, irgalmazz! Uram, irgalmazz! Uram, irgalmazz!
Dicsőség az Atyának és Fiúnak és Szentléleknek, most és mindenkor és örökkön örökké! Amen.
Mi Atyánk, aki a mennyekben vagy, szenteltessék meg a te neved, jöjjön el a te országod, legyen meg a te akaratod, amint a mennyben, úgy a földön is. Mindennapi kenyerünket add meg nekünk ma, és bocsásd meg vétkeinket, miképpen mi is megbocsátunk az ellenünk vétkezőknek; és ne vigy minket kísértésbe, de szabadíts meg a gonosztól!
Mert tied az ország, a hatalom és a dicsőség, Atya és Fiú és Szentlélek, most és mindenkor és örökkön örökké!
Amen.
Tropárok
3. hang (Ménea)
Szent bajnok és ingyen gyógyító, / csodatevő Panteleimón, kérjed a kegyelmes Istent, /’ hogy ajándékozzon bűnbocsánatot a mi lelkünknek!
Dicsőség… most és… 3. hang (894. oldal)
Nemünk üdvösségének közbenjárója, / himnuszokban dicsérünk téged, Istenszülő Szűz, / mert a te Fiad és a mi Istenünk / a tőled fölvett testben a kereszt kínszenvedését elfogadván /’ megváltott minket a romlástól, mint Emberszerető.
Elbocsátó
Bölcsesség!
Adj áldást!
Krisztus, a mi Istenünk ki áldott és dicsőített öröktől fogva.
Tedd erőssé, Isten, az igaz katolikus hitet örökkön örökké!
Legszentebb Istenszülő üdvözíts minket!
Ki a keruboknál tiszteltebb és a szeráfoknál hasonlíthatatlanul dicsőbb vagy, ki az Istent, az Igét sérülés nélkül szülted, téged valóságos Istenszülő magasztalunk!
Dicsőség neked, Krisztus Istenünk, a mi reménységünk, dicsőség néked!
Dicsőség az Atyának és Fiúnak és Szentléleknek, most és mindenkor és örökkön örökké. Amen. Uram, irgalmazz! Uram, irgalmazz! Uram, irgalmazz! Adj áldást uram!

(A pap az elbocsátó imádságot mondja.)
Amen.
Az Úr áldása reátok az ő kegyelmével és emberszeretetével mindig, most és mindenkor és örökkön örökké!
Amen.
